Øygard ble 18. oktober 2011 gjenvalgt som ordfører, men var sykmeldt og siden permittert fra vervet. Han fastholdt at han ønsket å beholde vervet, også selv om han skulle bli dømt. Arbeiderpartiets sentralledelse, fylkeslag og lokallag bad ham høsten 2012 om å gå av uavhengig av straffesakens utfall på grunn av det han hadde innrømmet i saken. Muligheten for at Øygard kunne beholde vervet etter en eventuell dom førte til diskusjon om kommunelovens bestemmelse om at en ordfører ikke kan fjernes mot sin vilje. Etter domfellelsen i tingretten valgte han å gå av som ordfører. Øygard fremholder at han er uskyldig i forholdene han er domfelt for, og at han bare har hatt en rolle som farsfigur for den fornærmede i saken. Han har uttalt at «jeg skal kjempe så lenge jeg må» for å bevise sin uskyld, og «jeg ser på fengsel som totalt uaktuelt». Øygard startet soningen ved Ullersmo fengsel 11. desember 2013, og ble løslatt i midten av 2015.